52.		Žiadosť o povolenie kratšieho pracovného času
			(§ 49 ods. 2, § 85, § 164 ZP)
Ján Hladký, Stodolova ul. č. 2, 010 01 Žilina
ABC, s.r.o., Ružová ul. č. 10
010 01 Žilina
Žilina 20. 7. 2022
Vec:	Žiadosť o povolenie kratšieho pracovného času
Vo Vašej spoločnosti pracujem na základe pracovnej zmluvy od 1. 5. 2022 vo funkcii colný deklarant. 
Pretože sa trvale starám o 5-ročného syna, ktorý mi bol zverený do výchovy po rozvode manželstva, žiadam o možnosť pracovať u Vás v pracovnom pomere na skrátený úväzok, a to na 6-hodinový denný pracovný čas. To všetko odôvodňujem potrebou trvalej starostlivosti o syna. 
Za kladné vybavenie ďakujem. 	Ján Hladký
Poznámka
Zamestnávateľ môže so zamestnancom dohodnúť zmenu ustanoveného týždenného pracovného času na kratší pracovný čas a naopak (podmienky dojednania pracovného pomeru na kratší pracovný čas – § 49 ZP). Zamestnávateľ je povinný vytvárať podmienky, aby sa žiadostiam o zmenu týždenného pracovného času mohlo vyhovieť. Kratší pracovný čas nemusí byť rozvrhnutý na všetky pracovné dni.
Zamestnancovi v pracovnom pomere na kratší pracovný čas patrí mzda zodpovedajúca dohodnutému kratšiemu pracovnému času. Takýto zamestnanec sa nesmie zvýhodniť alebo obmedziť v porovnaní so zamestnancom na ustanovený týždenný pracovný čas. 
Zamestnávateľ je povinný zrozumiteľným spôsobom informovať zamestnancov a zástupcov zamestnancov (odbory, zamestnanecká rada, zamestnanecký dôverník) o možnostiach pracovných miest na kratší pracovný čas a na ustanovený týždenný pracovný čas.